О Б Р А З Л О Ж Е Њ Е

1. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 97. тачка 15. Устава Републике Србије („Службени гласник РС”, број 98/06), према којој Република Србија уређује и обезбеђује финансирање остваривања права и дужности Републике Србије, утврђених Уставом и законом. Истовремено члан 16. Закона о јавном дугу („Службени гласник РС”, бр. 61/05, 107/09, 78/11 и 68/15) прописује да Република Србија може дати гаранцију за измирење дуга јавних предузећа и других правних лица, чији је оснивач.

1. РАЗЛОЗИ ЗА ДОНОШЕЊЕ ЗАКОНА

Разлози за доношење овог закона о давању гаранције Републике Србије у корист Немачке развојне банке KfW, Франкфурт на Мајни (у даљем тексту: KfW), на име обавеза из Споразума о зајму (Регионални програм за енергетску ефикасност у преносним системима) између Немачке развојне банке KfW, Франкфурт на Мајни и Акционарског друштва „Електромрежа Србије”, Београд (у даљем тексту: ЕМС), BMZ бр: 2012 67 194, закљученог 1. марта 2017. године у износу дo 15.000.000 евра (у даљем тексту: Споразум о зајму), садржани су у члану 16. став 4. Закона о јавном дугу, односно у члану 7. Споразума о зајму, у вези са давaњем гаранције Републике Србије. Наиме, чланом 16. став 4. Закона о јавном дугу прописано је да се Гаранција Републике Србије даје у форми закона. Чланом 7. Споразума о зајму предвиђено је да Република Србија изда Гаранцију о плаћању KfW-у, као обезбеђење тог зајма.

Чланом 3. Закона о буџету Републике Србије за 2017. годину („Службени гласник РС”, број 99/16) предвиђено је издавање гаранције Републике Србије Немачкој развојној банци (KfW) у износу до 15.000.000 евра за Акционарско друштво „Електромрежа Србије” – Енергетска ефикасност у преносним системима (Фаза I - Трансбалкански коридор), што се односи на Регионални програм енергетске ефикасности у преносном систему (у даљем тексту: Програм).

Програм има за циљ обезбеђење националне енергетске безбедности Републике Србије и замене дотрајале мреже нижег напонског нивоа (220 kV) системом многоструко већег капацитета и вишег напонског нивоа (400 kV). Укупан развојни циљ Програма треба да представља допринос одрживом економском развоју Републике Србије и глобалној заштити климе путем смањења емисије угљен-диоксида (CO2). Финансирањем Програма, од посебног националног и регионалног интереса, омогућиће се транс-национални пренос електричне енергије на великим растојањима уз минималне губитке, спајајући тржишта источне и западне Европе и гарантујући сигурно и стабилно снабдевање домаћих потрошача довољним количинама квалитетне електричне енергије.

Програм, чија је инвестициона вредност процењена на 29.600.000 евра, обухвата спровођење радова и консултантске услуге. Његово финансирање биће реализовано средствима зајма у износу до 15. 000.000 евра који ће ЕМС-у одобрити KfW уз државну гаранцију, средствима донације у износу од 6.468.000 евра која ће ЕМС-у бити додељена кроз механизам Инвестиционог оквира за западни Балкан из Европског заједничког фонда за западни Балкан, посредством KfW-а, и сопственим средствима ЕМС-а.

Закључком Владе 05 Број: 48-2085/2016 од 25. фебруара 2016. године утврђена је Основа за преговоре и одређен састав делегације за преговоре са KfW-ом.

Током преговора, који су започели 5. децембра 2016. године у Београду, разматрана су три споразума: Споразум о зајму, који регулише начин и услове одобравања, коришћења и отплате зајма, Споразум о финансирању пројекта између Републике Србије, KfW-а и ЕМС-а, који регулише начин и услове одобравања и коришћења средстава донације и Посебан споразум којим се дефинишу детаљи спровођења Програма коришћењем кредитних и донаторских средстава, што између осталог подразумева набавку радова и опреме по правилима KfW-а у међународном тендерском поступку.

Делегација Републике Србије је успела да обезбеди најповољније финансијске услове зајма, у поређењу са кретањима на међународном финансијском тржишту.

Након што је Закључком 05 Број: 48-1309/2017 од 23. фебруара 2017. године Влада прихватила Извештај са преговора са KfW-ом, у вези са одобравањем зајма ЕМС-у уз давање гаранције Републике Србије у корист KfW-а за задуживање ЕМС-а и прихватила Нацрт споразума о зајму (Регионални програм за енергетску ефикасност у преносним системима) између KfW-а и ЕМС-а, Гаранцијa о плаћању је потписана 1. марта 2017. године, као и цео сет споразума са KfW-ом за наведени програм.

Споразумом о зајму предвиђено је да KfW одобри зајам ЕМС-у, као зајмопримцу, под следећим условима:

– износ зајма 15.000.000 евра;

– период расположивости зајма до 30. јуна 2020. године или до другог датума који зајмопримац и KfW могу да договоре у писаној форми;

– фиксна каматна стопа од 0,80% годишње;

– период доспећа зајма је 12 година, укључујући период почека од три године, тако да се главница отплаћује у 19 једнаких полугодишњих рата (прва рата главнице доспева на плаћање 30. јуна 2020. године, а последња 30. јуна 2029. године);

– провизија за организовање посла је 0,75% износа зајма и плаћа се једнократно;

– провизија на неповучена средства зајма је 0,25% годишње;

– трошкови камате и провизије на неповучени део кредита биће плаћани полугодишње 30. јуна и 30. децембра сваке године.

Услов за одобравање и коришћење зајма ЕМС-у је давање гаранције Републике Србије у корист KfW-а, а ради обезбеђења наплате главнице, камате и других припадајућих трошкова по основу задужења зајмопримца.

Споразумом о зајму је дефинисано да он ступа на снагу када Гаранција о плаћању ступи на снагу тј. осмог дана од датума објављивања Закона о давању гаранције у „Службеном гласнику Републике Србије”.

Сви планирани инвестициони објекти обухваћени су одговарајућом планском документацијом ЕМС-a, на националном нивоу (Десетогодишњи План развоја преносног система), одговарајућим регионалним инвестиционим плановима и Пан-европским плановима развоја.

Реализацијом Програма отвара се могућност да електроенергетски систем Републике Србије искористи свој географски положај и потенцијал, односно да у ближој будућности преузме улогу регионалног лидера у области електроенергетике, што ће даље имати индиректни ефекат на привредни и друштвени развој наше земље.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. овог закона предвиђа се преузимање обавезе Републике Србије да као гарант измири обавезе Акционарског друштва „Електромрежа Србије”, Београд по задужењу код Немачке развојне банке KfW, Франкфурт на Мајни, у износу до 15.000.000 евра (словима: петнаест милиона евра).

Одредбом члана 2. Предлога закона предвиђа се да гаранцију из члана 1. овог закона, Република Србија даје у корист Немачке развојне банке KfW, Франкфурт на Мајни, на име обавеза из Споразума о зајму, BMZ бр: 2012 67 194, закљученог 1. марта 2017. године између Немачке развојне банке KfW, Франкфурт на Мајни и Акционарског друштва „Електромрежа Србије”, Београд у вези са Регионалним програмом енергетске ефикасности у преносном систему.

Одредбом члана 3. овог закона уређују се питања која се односе на обавезе које Акционарско друштво „Електромрежа Србије”, Београд има у вези са овим кредитом.

Одредбом члана 4. овог закона предвиђа се регресно право Републике Србије ако по основу дате гаранције изврши обавезу уместо Акционарског друштва „Електромрежа Србије”, Београд, као корисника кредита.

Одредбом члана 5. уређује се ступање на снагу овог закона.

IV. ФИНАНСИЈСКЕ ОБАВЕЗЕ И ПРОЦЕНА ФИНАНСИЈСКИХ СРЕДСТАВА КОЈИ НАСТАЈУ ИЗВРШАВАЊЕМ ЗАКОНА

За спровођење овог закона биће обезбеђена средства у буџету Републике Србије. Чланом 3. Закона о буџету Републике Србије за 2017. годину („Службени гласник РС”, број 99/16) предвиђено је издавање гаранције Републике Србије Немачкој развојној банци (КfW) у износу до 15.000.000 евра за Акционарско друштво „Електромрежа Србије” – Енергетска ефикасност у преносним системима (Фаза I - Трансбалкански коридор), што се односи на овај пројекат.

V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ

Разлози за доношење овог закона по хитном поступку, сагласно члану 167. Пословника Народне скупштине („Службени гласник РС”, број 20/12-пречишћен текст), произлазе из чињенице да је ступање на снагу и примена Споразума о зајму, односно повлачење средстава и измиривање доспелих обавеза Акционарског друштва „Електромрежа Србије”, Београд, условљено ступањем на снагу овог закона.